
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Παρασκευή, 14 Αυγούστου 2026
ΔΕΛΤΙΟ ΤΥΠΟΥ
Πρόσκρουση σκαφών στη Λευκάδα – Μηχανική βλάβη Ι/Φ σκάφους στους Λειψούς – Εντοπισμός και διάσωση 50 αλλοδαπών νότια της Αγίας Γαλήνης – Βύθιση Α/Κ σκάφους στην Ιεράπετρα – Συνέχεια ενημέρωσης αναφορικά με τον εντοπισμό 61 αλλοδαπών στη Γαύδο - Μηχανική βλάβη Ι/Φ σκάφους στη Θήρα – Παροχή συνδρομής σε χειριστές όρθιας κωπηλασίας στο Ρίο

	Τις πρωινές ώρες χθες, ενημερώθηκε η Λιμενική Αρχή της Λευκάδας για σύγκρουση σκαφών στο λιμάνι του Καλάμου. Στο σημείο έσπευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο διαπίστωσε ότι ένα επιβατηγό-τουριστικό-ιστιοφόρο (Ε/Γ-Τ/Ρ-Ι/Φ) σκάφος με επτά ημεδαπούς επιβαίνοντες, προσέκρουσε κατά την είσοδό του στο λιμάνι σε δύο ελλιμενισμένα σκάφη, άνευ επιβαινόντων. Αποτέλεσμα της σύγκρουσης ήταν η πρόκληση υλικών ζημιών στα ελλιμενισμένα, ένα εκ των οποίων είχε ανατραπεί. Από το Λιμεναρχείο Λευκάδας που διενεργεί την προανάκριση, συνελήφθη ο 61χρονος ημεδαπός Κυβερνήτης του Ε/Γ-Τ/Ρ-Ι/Φ για παράβαση των άρθρων 104 «Αρμοδιότητες Πλοιάρχου» και 225 «Παράβαση κανονισμού προς αποφυγή συγκρούσεων» του ΚΔΝΔ, των άρθρων 277 «Πρόκληση ναυαγίου», 291 «Διατάραξη της ασφάλειας» και 378 «Φθορά ξένης περιουσίας» του Π.Κ. και για τις διατάξεις του Ν.Δ. 712/1970, ενώ βεβαιώθηκαν και οι προβλεπόμενες διοικητικές κυρώσεις. Επιπλέον, από τη Λιμενική Αρχή απαγορεύτηκε ο απόπλους των ανωτέρω τριών σκαφών μέχρι την αποκατάσταση των ζημιών και την προσκόμιση βεβαιωτικών αξιοπλοΐας. Από το συμβάν, δεν υπήρξε τραυματισμός και δεν διαπιστώθηκε θαλάσσια ρύπανση.

*****
	Τις μεσημβρινές ώρες χθες, ενημερώθηκε η Λιμενική Αρχή των Λειψών για μηχανική βλάβη ενός ιστιοφόρου (Ι/Φ) σκάφους σημαίας Γερμανίας, στη θαλάσσια περιοχή «ΛΙΜΝΗ» Λειψών, με έναν αλλοδαπό επιβαίνοντα (υπήκοο Γερμανίας). Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το αλιευτικό (Α/Κ) «ΓΕΩΡΓΙΟΣ» Ν.Λ.217, προς παροχή συνδρομής. Το Ι/Φ σκάφος κατέπλευσε με ασφάλεια στο λιμάνι των Λειψών με τη συνδρομή του Α/Κ και συνοδεία του ΠΛΣ.. Από το Λιμενικό Σταθμό των Λειψών, απαγορεύτηκε ο απόπλους του Ι/Φ μέχρι την προσκόμιση βεβαιωτικού αποκατάστασης της βλάβης από τον αρμόδιο νηογνώμονα. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις μεσημβρινές ώρες χθες, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μια λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 35 ν.μ. νότια της Αγίας Γαλήνης.  50 αλλοδαποί (39 άντρες 2 γυναίκες και 9 ανήλικοι) εντοπίστηκαν και  περισυλλέχθηκαν από ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ) και μεταφέρθηκαν στο λιμάνι της Αγίας Γαλήνης. Στη συνέχεια, οι διασωθέντες μεταφέρθηκαν σε χώρο φιλοξενίας του Ρεθύμνου, συνοδεία στελεχών της Λιμενικής Αρχής της Αγίας Γαλήνης.

*****
	Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για περιστατικό εισροής υδάτων σε ένα αλιευτικό (Α/Κ) σκάφος, στη θαλάσσια περιοχή 1,5 ν.μ. έξωθεν του αλιευτικού καταφυγίου Ιεράπετρας. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το σκάφος «ΑΡΓΟΝΑΥΤΗΣ» ΝΑΝ. 32, το οποίο περισυνέλεξε τον ιδιοκτήτη και μοναδικό επιβαίνοντα του Α/Κ και εν συνεχεία τον μετέφερε με ασφάλεια στο αλιευτικό καταφύγιο, με τη συνοδεία του ΠΛΣ. Το Α/Κ σκάφος βυθίστηκε, ενώ κατόπιν ελέγχου δεν διαπιστώθηκε θαλάσσια ρύπανση. Προανάκριση διενεργείται από το Λιμεναρχείο Ιεράπετρας, κατά παράβαση του άρθρου 277 του Π.Κ. «Πρόκληση ναυαγίου».

*****

	Συνέχεια ενημέρωσης:
Αναφορικά με τον εντοπισμό εξήντα ένα (61) αλλοδαπών, τις βραδινές ώρες την 12.08.2026, στην παραλία «ΤΡΥΠΗΤΗ» της Γαύδου, συνελήφθη ένας 19χρονος αλλοδαπός (υπήκοος Σουδάν) εκ των ανωτέρω για παράβαση του Ν. 3386/2005 «Παράνομη είσοδος στη χώρα», του Ν. 4251/14 «Παράνομη διακίνηση παράτυπων μεταναστών» όπως ισχύει και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής. Ο 19χρονος, συνελήφθη. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μία συσκευή κινητής τηλεφωνίας και η λέμβος μεταφοράς.

*****
Τις μεσημβρινές ώρες χθες, ενημερώθηκε η Λιμενική Αρχή της Θήρας για μηχανική βλάβη ενός ιστιοφόρου (Ι/Φ) σκάφους σημαίας Ιταλίας, στη θαλάσσια περιοχή μεταξύ Ίου και Θήρας, με δέκα αλλοδαπούς (υπήκοοι Ιταλίας) επιβαίνοντες. Το Ι/Φ κατέπλευσε αυτοδύναμα και με τη συνδρομή του επιβατηγού-τουριστικού «ΤΡΑΝΣΦΕΡ» Ν. Θήρας 154 στον όρμο Αρμένης, όπου προσέδεσε με ασφάλεια. Από το Λιμεναρχείο Θήρας, απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας, ενώ από το συμβάν δεν υπήρξε τραυματισμός και δεν παρατηρήθηκε θαλάσσια ρύπανση.

*****
	Τις μεσημβρινές ώρες χθες, ενημερώθηκε η Λιμενική Αρχή του Ρίου ότι δύο άτομα τα οποία επέβαιναν σε σανίδα όρθιας κωπηλασίας (sup), βρίσκονται σε δυσχερή θέση στη θαλάσσια περιοχή του Ρίου. Στο σημείο έσπευσαν ένα Περιπολικό όχημα Λ.Σ.-ΕΛ.ΑΚΤ. από ξηράς, ένα σκάφος ναυαγοσωστικής κάλυψης, το ταχύπλοο «ΜΙΡΑΝΤΑ »Τ.Π. 339 Α, με επιβαίνοντα ναυαγοσώστη, καθώς και το επιβατηγό-οχηματαγωγό (Ε/Γ-Ο/Γ) «ΓΕΩΡΓΙΟΣ» Ν.Π. 11764, προς παροχή συνδρομής. Επιπλέον, στέλεχος της Λιμενικής Αρχής της Πάτρας που βρισκόταν στο σημείο, κολύμπησε και προσέγγισε τα ανωτέρω άτομα προσπαθώντας να τους βοηθήσει. Οι δύο αλλοδαποί επιβαίνοντες του sup (υπήκοοι Σερβίας), καθώς και το στέλεχος Λ.Σ.-ΕΛ.ΑΚΤ., περισυλλέχθηκαν από το Ε/Γ-Ο/Γ και μεταφέρθηκαν στο λιμάνι του Αντιρρίου καλά στην υγεία τους. 

